Шагналын журам

шинэчлэн батлах тухай

Монгол Улсын Засгийн газрын тухай хуулийн 24 дүгээр зүйлийн 2 дахь хэсэг, Нийтээр тэмдэглэх баярын болон тэмдэглэлт өдрүүдийн тухай хуулийн хуулийн 4, 5 дугаар зүйл, Монгол Улсын Яамны эрх зүйн байдлын тухай хуулийн 26 дугаар зүйлийн 26.3 дахь хэсэг, Засгийн газрын “Засгийн газрын шагналын төрөл батлах тухай”, “Засгийн газрын салбарын тэргүүний ажилтан буюу хүндэт тэмдгийн тухай”, “Яам агентлагаас олгох шагналын тухай” 50, 52, 53, “Тогтоолын хавсралтыг шинэчлэн батлах тухай” Засгийн газрын 2012 оны 142 дугаар тогтоолуудыг тус тус үндэслэн ТУШААХ нь:

1. Монгол Улсын Байгаль орчин, аялал жуулчлалын яамнаас олгох шагналын журмыг 1 дүгээр, шагнуулахаар нэр дэвшүүлсэн хүний танилцуулга /анкет/-ыг 2 дугаар, шагналд нэр дэвшигчийн дэлгэрэнгүй бүртгэлийг 3 дугаар хавсралтаар тус тус баталсугай.

2. Шагналын арга хэмжээнд шаардагдах зардлыг жил бүрийн төсөвт тусгаж байхыг Төрийн нарийн бичгийн дарга Ц.Цэнгэлд зөвшөөрсүгэй.

3. Шагналд тодорхойлогдсон нэр дэвшигчийг энэхүү журмын дагуу зохих нөхцөл болзлыг хангасан хүмүүсийг шагнуулахаар санал боловсруулж танилцуулахыг Тусгай хамгаалалттай нутгийн удирдлагын газар, Сав газрын удирдлагын хэлтэс, Аялал жуулчлалын бодлого зохицуулалтын газарт, шагнуулах асуудлыг нэгтгэн шийдвэрлүүлж байхыг Төрийн захиргааны удирдлагын газарт тус тус үүрэг болгосугай.

4. “Журам шинэчлэн батлах тухай” Байгаль орчин, ногоон хөгжил, аялал жуулчлалын сайдын 2015 оны 01 дүгээр сарын 27-ны өдрийн А- 33 дугаар тушаалыг хүчингүй болсонд тооцсугай.

САЙД Н.ЦЭРЭНБАТ

Г.Бадамдулам-04/02-309,310

Байгаль орчин, аялал жуулчлалын cайдын

2018 оны …. дүгээр сарын .... -ны өдрийн

.... дугаар тушаалын 1 дүгээр хавсралт

**Байгаль орчин, аялал жуулчлалын**

**яамнаас олгох шагналын тухай журам**

**Нэг. Нийтлэг үндэслэл**

1.1.Монгол Улсын Байгаль орчин, аялал жуулчлалын салбарыг хөгжүүлэхэд идэвх санаачилга, үр бүтээлтэй ажиллаж, бодитой хувь нэмэр оруулсан болон тухайн салбарт онцгой амжилт бүтээл гаргасан, тогтвортой ажилласан салбарын ажилтан, албан хаагчид болон иргэдийг шагнаж урамшуулахад энэхүү журмыг баримтална.

**Хоёр. Шагналын төрөл**

2.1. Байгаль орчин, аялал жуулчлалын салбарын шагнал нь Засгийн газрын 1997 оны 50, 52, 53, 2012 оны 142 дугаар тогтоолд заасны дагуу дараах төрөлтэй байна. Үүнд:

2.1.1. Засгийн газрын шагнал:

1/“Байгаль орчны тэргүүний ажилтан” буюу хүндэт тэмдэг;

2/“Аялал жуулчлалын тэргүүний ажилтан” буюу хүндэт тэмдэг.

2.1.2. Байгаль орчин, аялал жуулчлалын яамны шагнал:

1/ Яамны жуух бичиг;

2/ Мөнгөн шагнал;

3/ Эд зүйл болон үнэ бүхий дурсгалын зүйл.

**Гурав. Шагнал олгох болзол**

3.1.“Байгаль орчны тэргүүний ажилтан”, “Аялал жуулчлалын тэргүүний ажилтан”хүндэт тэмдэг, яамны “Жуух бичиг”-ээршагнуулахаар нэр дэвшүүлэхэд дараах нөхцөл болзлыг хангасан байна.

3.1.1.Байгалийн нөөц баялгийг хамгаалах, нөхөн сэргээх, ховор амьтан, ургамал сэргээн нутагшуулах, хууль тогтоомжийг боловсронгуй болгох, дэвшилтэт шинэ технологи нэвтрүүлж тодорхой үр дүнд хүрсэн, мэргэжилтэй боловсон хүчин бэлтгэхэд хувь нэмэр оруулсан байгаль орчны салбарт 15-аас доошгүй жил тогтвортой ажилласан төрийн албан хаагчид, аж ахуйн нэгж, байгууллага, Төрийн бус байгууллага, нөхөрлөлийн ажилтан нар болон иргэдийг “Байгаль орчны тэргүүний ажилтан” хүндэт тэмдгээр;

3.1.2.Аялал жуулчлалыг хөгжүүлэх, жуулчдын тоог нэмэгдүүлэх, мэргэжлийн боловсон хүчин мэргэшүүлэх үйл хэрэгт үнэтэй хувь нэмэр оруулсан, аялал жуулчлалын чиглэлээр 15-аас доошгүй жил ажилласан иргэн, аж ахуйн нэгж, байгууллага болон төрийн албан хаагчдыг “Аялал жуулчлалын тэргүүний ажилтан”хүндэт тэмдгээр;

3.1.3.Байгаль орчин, аялал жуулчлалын салбарт идэвх зүтгэл, үр бүтээлтэй салбартаа 10-аас доошгүй жил ажилласан бол Байгаль орчин, аялал жуулчлалын яамны “Жуух бичиг”-ээр тус тус шагнана.

3.2.Засгийн газар хоорондын шугамаар ажиллаж байгаа гадаадын иргэнийг шагнаж болно. Гадаад харилцааны яамны болон Гадаадын иргэн харьяатын асуудал эрхэлсэн агентлагаас тодорхойлолт авсан байна.

3.3.Байгаль орчныг хамгаалах, аялал жуулчлалыг хөгжүүлэх үйл хэрэгт үнэтэй хувь нэмэр оруулж үнэлэгдсэн Байгаль орчны гавьяат цолтой алдартнууд, тус салбарыг удирдаж байсан болон удирдаж байгаа төрийн өндөр албан тушаалтан нарт хүндэтгэл үзүүлж “Хүндэт дэвтэр”-т нэрийг нь бичиж, дурсгалын гэрчилгээ олгоно.

3.4.Түүхэн үйл явдлыг тохиолдуулан энэ журмын 3.3-т бичигдсэн хүмүүст “Өргөмжлөл” олгож, мөнгөн урамшуулал өгнө.

3.5.Тус салбарт “онцгой” гавьяа байгуулсан ажилтан, албан хаагч, иргэнийг хугацаа харгалзахгүйгээр Салбарын тэргүүний ажилтан хүндэт тэмдгээр, яамны Жуух бичгээр шагнаж болно.

3.6.Шагналыг шат дараалан олгох бөгөөд шагнагдсан хугацаанаас хойш 5-аас доошгүй жил тогтвортой ажиллаж, ажлын амжилт бүтээл нь өмнөх түвшингээсээ ахисан тохиолдолд дараагийн шатны шагналд нэр дэвшүүлнэ.

**Дөрөв. Шагналд нэр дэвшүүлэх, тодорхойлох**

4.1.Байгаль орчин, аялал жуулчлалын яамны шууд удирдлагатай харьяа байгууллагуудад ажиллаж байгаа ажилтан, албан хаагч, тухайн байгууллагаас өндөр насны тэтгэвэрт гарсан ахмад ажилтан нарыг чиг үүргийн дагуу яамны бүтцийн нэгжийн удирдлагад, салбарын чиглэлээр үйл ажиллагаа эрхэлдэг төрийн бус байгууллага болон аж ахуйн нэгж байгууллагад ажиллаж байгаа ажилтан, иргэдийг харьяалах үндсэн байгууллага нь шагналд тодорхойлох бөгөөд хамт олны хурлаар хэлэлцсэн тэмдэглэлийг баталгаажуулсан байна.

4.2. Аливаа байгууллагад харьяалагддаггүй ахмадууд, хувиараа хөдөлмөр эрхэлдэг иргэдийг оршин сууж буй баг, хорооноос нэр дэвшүүлж сум, дүүргээс тодорхойлж яаманд ирүүлнэ.

4.3.Шагналд нэр дэвшсэн хүний ажил байдлын тодорхойлолт нь нийт ажилласан хугацааны ажлын амжилт, үр бүтээл, салбарт оруулсан хувь нэмэр, шагнуулах үндэслэлийг товчлохгүйгээр тодорхой бичиж байгууллагын дарга гарын үсэг зурж, тамга/ тэмдэг дарж баталгаажуулан, ажлын үзүүлэлт, нээлт бүтээлийн жагсаалтыг хавсаргасан байна.

4.4.Шагналд нэр дэвшүүлж тодорхойлохдоо дор дурдсан баримт бичгийг бүрдүүлнэ:

4.4.1.Шагнуулах хүсэлт гаргасан байгууллагын албан бичиг /Засгийн газрын шагнал-Салбарын тэргүүний ажилтнаар шагнуулах тухай албан бичиг, яамны шагнал –Жуух бичгээр шагнуулах албан бичиг /;

4.4.2.Шагналд нэр дэвшигчийн анкет зурагтай, тамга, тэмдгээр баталгаажсан /зураг 3х4/;

4.4.3.Ажил байдлын тодорхойлолт;

4.4.4.Хамт олны хурлаар хэлэлцсэн тухай албан тэмдэглэл;

4.4.5. Яамны “Жуух бичиг”-ээр шагнагдсан бол түүний хуулбар;

4.4.6.Онцгой амжилт гаргасан бол түүнийг гэрчлэх баримт бичиг, шийдвэрийн хуулбар;

4.4.7. Шагналд нэр дэвшигчийн иргэний үнэмлэхийн хуулбар;

4.4.8.Аймаг, нийслэлийн байгаль орчин, аялал жуулчлалын газрын санал.

4.5.Төрийн бус байгууллага, иргэний нийгмийн болон олон нийтийн байгууллагаас шагнуулахаар нэр дэвшүүлсэн 4.4-т зааснаар бүрдүүлж ирүүлсэн тохиолдолд тухайн нутаг дэвсгэрийн харьяаллаар аймгийн Байгаль орчин, аялал жуулчлалын газар, нийслэлийн Байгаль орчны, Аялал жуулчлалын газруудаас албан бичгээр санал авч, хавсралт 3-т заасны дагуу бичиж, тус газрын хурлаар хэлэлцүүлж баталгаажуулсан тэмдэглэлийн хамт ирүүлнэ.

4.6.Төрийн бус байгууллага, иргэний нийгмийн болон олон нийтийн байгууллагаас төрийн байгууллагад ажилладаг албан хаагчийг шагнуулах санал дэвшүүлсэн тохиолдолд тухайн хүний ажиллаж байгаа байгууллагаас албан ёсны санал авсан байна.

4.7.Нийтээр тэмдэглэх баярын болон тэмдэглэлт өдрүүдийг тохиолдуулан шагнуулахаар салбарын тэргүүн /Байгаль орчин, Аялал жуулчлал/-ий ажилтан, яамны /Жуух бичиг/ шагнал тус бүрээр албан тоот үйлдэн хавсралт баримт бичгийн хамт тухайн тэмдэглэлт баярын өдөр болохоос 1 сараас доошгүй хугацааны өмнө сайдын нэр дээр ирүүлнэ.

4.8.Шагналтай холбоотой баримт бичгийг хуурамчаар бүрдүүлсэн нь нотлогдсон тохиолдолд тухайн ажилтан, албан хаагч, иргэнийг дараагийн 6 жилд аливаа нэг шагналд нэр дэвшүүлэх тодорхойлолт хүлээн авахгүй.

**Тав.Шагнуулах баримт бичиг хүлээн авах, шийдвэрлэх, олгох**

5.1.“Байгаль орчны тэргүүний ажилтан”, “Аялал жуулчлалын тэргүүний ажилтан”хүндэт тэмдгээр шагнуулахаар ирүүлсэн албан тоот, хавсралт баримт бичгийг, яамны “Жуух бичиг”-ээршагнуулахаар ирүүлсэн албан тоот, хавсралт баримт бичгийг яамны нэг цэгийн ажилтан хүлээн авч, журамд заасан баримт бичгийн бүрдлийг хянан үзэж бүртгэнэ.

Цахим “[Shagnal@mne.gov.mn](mailto:Shagnal@mne.gov.mn)” хаягаар энэ журмын 3 дугаар хавсралтын дагуу arial -11 фонтоор бичиж ирүүлнэ.

Сайд, Төрийн нарийн бичгийн дарга, Төрийн захиргааны удирдлагын газрын даргад танилцуулж, шагналын асуудал хариуцсан албан хаагчид өгнө.

5.2.Төрийн захиргааны удирдлагын газрын даргад танилцуулж, шагналын асуудал хариуцсан мэргэжилтэн баримт бичгийг хүлээн авснаас хойш 7-30 хоногийн хугацаанд энэ журамд заасан болзол шаардлага хангасан ажилтан, албан хаагч, иргэнийг шагнах тухай шийдвэрийн төсөл боловсруулж, удирдлагад танилцуулж, хянуулсны дараа Байгаль орчин, аялал жуулчлалын сайдын тушаалаар албажуулна.

5.3.Шагнуулах хүн тус бүрд хувийн дугаар бүхий “Байгаль орчны тэргүүний ажилтан”, “Аялал жуулчлалын тэргүүний ажилтан”-ы үнэмлэх,яамны “Жуух бичиг”-т Засгийн газрын гишүүн, Байгаль орчин, аялал жуулчлалын сайд гарын үсэг зурж, тамга дарж баталгаажуулна.

5.4.Шагнуулахаар тодорхойлж ирүүлсэн төрийн байгууллага, төрийн бус байгууллага, аж ахуйн нэгж байгууллага болон аймгийн Байгаль орчин, аялал жуулчлалын газар, нийслэлийн Байгаль орчны болон Аялал жуулчлалын газар, сум, дүүргийн Засаг даргын Тамгын газрын эрх бүхий албан тушаалтанд хүлээлгэн өгнө.

5.5.Шагналыг дагалдах мөнгөн урамшил нь Байгаль орчны тэргүүний ажилтан, Аялал жуулчлалын тэргүүний ажилтан буюу хүндэт тэмдгийн шагналд 100000 /нэг зуун мянган/, Жуух бичигт 30000 /гучин мянган/ төгрөг байна.

5.6.Дагалдах мөнгөн урамшлыг тухайн хүнийг шагнуулахаар тодорхойлсон байгууллагаас 1 удаа олгоно. Гадаадын иргэнд мөнгөн урамшил олгогдохгүй.

5.7.Шагналыг Нийтээр тэмдэглэх баярын Үндэсний их баяр наадам, Цагаан сар, Шинэ жил, Их эзэн Чингис хааны өдөр, Бүгд найрамдах Улс тунхагласан өдөр, нийтээр тэмдэглэх тэмдэглэлт Байгаль орчныг хамгаалах өдрүүдийг тохиолдуулан шагнал олгоно.

Салбарын хэмжээнд тэмдэглэх Усны болон цаг уурын, Байгаль хамгаалах, Аялал жуулчлалын, Ой модны салбарын ажилчдын өдрүүдийг 5.7-д заасан баярын өдрүүдэд хамруулж болно.

5.8.Шагналыг байгууллагын ой, хүмүүсийн насны ойг тохиолдуулж олгохгүй бөгөөд дээрх өдрүүдийн хүрээнд ойн, аялал жуулчлалын, усны, цаг уурын, байгаль орчны гэх мэт чиглэлээр үйл ажиллагаа эрхэлдэг ажилтан, албан хаагч, иргэдийг шагнана.

5.9.Шагналд тодорхойлсон ажилтан, албан хаагч иргэн нь 3.1-д заасан болзол хангаагүй, 4.4-т заасны дагуу баримт бичиг бүрдүүлээгүй тохиолдолд шагнал олгогдохгүй. Шагнагдсан болон шагнагдаагүй хүмүүсийн баримт бичгийг буцаан олгохгүй бөгөөд яамны архивд хадгалагдана.

**Зургаа. Тэмдэг, үнэмлэх солих болон нөхөн олгох**

6.1.”Салбарын тэргүүний ажилтан” буюу хүндэт тэмдэг, үнэмлэх, яамны “Жуух бичиг”-ийг үрэгдүүлсэн тохиолдолд нөхөн олгож, гэмтээсэн тохиолдолд сольж болно.

6.2. Байгаль орчин, аялал жуулчлалын яамны Төрийн захиргааны удирдлагын газарт нөхөн болон сольж олгоход дараах баримт бичгийг бүрдүүлж хандана:

6.2.1.Нөхөн олгож өгөхийг хүссэн өргөдөл

6.2.2.Иргэний үнэмлэхийн хуулбар

6.2.3.Шагналын үнэмлэхийн хуулбар

6.2.4.Үнэмлэхээ үрэгдүүлсэн бол шагнасан тухай шийдвэрийн хуулбар

6.2.5.Мөнгө тушаасан баримт

6.3.Шагналын асуудал хариуцсан албан хаагч өргөдлийг хянан үзээд хүндэт тэмдэг, үнэмлэх, яамны “Жуух бичиг-ийг нөхөн болон сольж олгох үндэслэлтэй гэж үзвэл журмын 6.2-т заасан баримтыг үндэслэн шагналыг нөхөн олгохдоо шагналын тэмдэг, үнэмлэх, жуух бичгийг хэвлүүлсэн зардлыг 2 дахин нэмэгдүүлсэн хэмжээний төлбөрийг холбогдох байгууллага, иргэнээс гаргуулж, санхүүгийн хэлтсийн холбогдох ажилтанд өгсний дараа олгоно.

**Долоо. Бусад**

7.1.Аймгийн Засаг даргаас Төрийн дээд цол, одон, медалиар шагнуулахаар нэр дэвшүүлсэн тус салбарын хүмүүсийн баримт бичиг болон цахим хаягаар журмын 3 дугаар хавсралтын хамт 1 цэгийн ажилтан хүлээн авч сайдад танилцуулан, Төрийн захиргааны удирдлагын газар хариу саналыг албан бичгээр өгнө.

7.2.Төрийн бус байгууллага, иргэний нийгмийн байгууллага, аж ахуйн нэгж байгууллага нь Төрийн дээд шагнал одон, медальд нэр дэвшигчийн баримт бичгийг харьяаллын дагуу сум, дүүрэг, аймаг нийслэлийн Засаг даргын тамын газарт хүргүүлнэ.

7.3.Яам болон түүний харьяа байгууллагын ажилтан, албан хаагчдыг Төрийн дээд цол, одон, медалиар шагнуулахаар нэр дэвшүүлсэн баримт бичиг болон дэлгэрэнгүй бүртгэлийг журмын 3 дугаар хавсралтын дагуу цахим хаягаар ирүүлснийг 1 цэгийн ажилтан хүлээн авч, яамны чиг үүргийн дагуу хариуцан ажилладаг газрын дарга, Сайдын зөвлөлийн хуралдаанаар хэлэлцүүлж, дэмжигдсэн тохиолдолд Төрийн захиргааны удирдлагын газрын шагналын асуудал хариуцсан албан хаагч холбогдох дээд шатны байгууллагад нэгтгэн хүргүүлэх ажлыг зохион байгуулна.

7.4.Төрийн дээд цол, одон, медалиар шагнуулахаар яам, түүний харьяа байгууллагын албан хаагчдыг нэр дэвшүүлж холбогдох байгууллагад хүргүүлсэн боловч шагнагдаагүй тохиолдолд 2 жил тутамд дахин нэр дэвшүүлж болно. Нэр дэвшигч холбогдох хууль тогтоомжийн хүрээнд сахилгын шийтгэлгүй, ажлын үр дүнгээр тэргүүлсэн, ашиг сонирхлын зөрчилгүй, ёс зүйтэй ажилласан байх шаардлагатай.

Байгаль орчин, аялал жуулчлалын cайдын

2018 оны 04 дүгээр сарын .... -ны өдрийн

.... дугаар тушаалын 2 дугаар хавсралт

“Байгаль орчны тэргүүний ажилтан”,

3x4

“Аялал жуулчлалын тэргүүний ажилтан”

хүндэт тэмдэг болон яамны “Жуух бичиг”- ээр

шагнуулахаар нэр дэвшүүлсэн хүний

тодорхойлолтын маягтын загвар

|  |  |  |  |  |  |
| --- | --- | --- | --- | --- | --- |
| **№** | **Асуулт** | | | | **Хариулт** |
| 1 | Ургийн овог | | | |  |
| 2 | Эцэг/ эхийн нэр | | | |  |
| 3 | Өөрийн нэр | | | |  |
| 4 | Регистрийн дугаар | | | |  |
| 5 | Төрсөн он, нас, | | | |  |
| 6 | Хүйс | | | |  |
| 7 | Яс үндэс | | | |  |
| 8 | Төрсөн аймаг, хот, сум, дүүрэг | | | |  |
| 9 | Одоогийн оршин суугаа хаяг | | | |  |
| 10 | Холбоо барих утас /шагнуулах хүний/ | | | |  |
| 11 | Боловсрол: /төгссөн сургууль, эзэмшсэн мэргэжил/ | | | |  |
| 12 | Хэзээ, хаана, ямар ажил эрхэлж байсан:  /он дарааллаар товчлохгүй бичсэн байх/ | | | |  |
| № | Ажиллаж байсан байгууллагын нэр /товчлохгүй/ | | Ажиллаж байсан хугацаа /эхэлсэн дууссан он дарааллаар/ | Эрхэлж байсан ажил, албан тушаал |
| 1 |  | |  |  |
| 2 |  | |  |  |
| 13 | Одоо хаана ямар ажил эрхэлж байгаа: | | | |  |
|  | № | Ажиллаж байгаа байгууллагын нэр /товчлохгүй/ | | Ажилд орсон хугацаа | Одоо эрхэлж буй ажил албан тушаал |
|  | 1 |  | |  |  |
| 14 | Улсад ажилласан нийт хугацаа… /жил/, | | | |  |
|  | Ажилласан байдал | | Үүнээс байгаль орчин, аялал жуулчлалын салбарт…/жил/ | |  |
|  | Тухайн байгууллага, хамт олны дотор …/жил/ | |  |
| 15 | **Шагнагдаж байсан шагналууд:** | | **Шагналын нэр** | | **Шагнагдсан он** |
|  | төрийн дээд одон медаль | |  | |  |
|  | Байгаль орчин, аялал жуулчлалын салбарын | |  | |  |
|  | Бусад салбарын | |  | |  |
|  | Тухайн байгууллагын | |  | |  |
| 16 | Байгаль орчин, аялал жуулчлалын салбарт оруулсан хөдөлмөр бүтээл, үр дүн, санаачилсан ажил болон шагнуулах үндэслэл: | | | | |
| 17 | Ямар шагналаар шагнуулах хамт олны санал: | | | | |
| 18 | Хамт олны саналын хувь: | | | | |
| 19 | Шагнуулахаар тодорхойлсон байгууллага болон албан тушаалтны нэр, холбоо барих утас, И-мэйл хаяг | | | | |

**Байгууллагын дарга болон эрх бүхий албан тушаалтны гарын үсэг**

Тамга / тэмдэг

\_\_\_\_\_\_\_\_\_\_\_\_\_\_\_\_\_\_\_\_\_

20 ... оны . . . дугаар сарын . . . ны өдөр

Байгаль орчин, аялал жуулчлалын cайдын

2018 оны 04 дүгээр сарын .... -ны өдрийн

.... дугаар тушаалын 3 дугаар хавсралт

**Шагналд нэр дэвшигчийн дэлгэрэнгүй бүртгэл**

загвар

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| № | Овог, нэр | Одоо эрхэлж буй ажил, албан тушаал | Регистрийн дугаар | Нас, хүйс | Ажилладаг салбар, мэргэжил | Ажилласан жил | | Өмнө авсан шагналуудын нэр, огноо, дугаар | Одоо шагнуулах үндэслэл  тодорхойлолтыг /товчлохгүй бичих/ |
| Улсад | Салбарт |
| 1. | Батын  Туул | Төрийн захиргааны удирдлагын газрын мэргэжилтэн | ӨБ19871207 | эм | Байгаль орчны салбар | 10 | 8 | Монголын Залуучуудын холбооны Тэргүүний ажилтан | Байгаль орчин, аялал жуулчлалын яамны  Жуух бичиг |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |

**Төрийн захиргааны удирдлагын газар**